Շինարարական ծրագրի շրջանակներում քաղաք է հասցվելու նոր ջրագիծ՝ շուրջ քսան կիլոմետր երկարությամբ։ Այն թույլ է տալու ամռան և ձմռան ամիսներին բացառել Շուշիում նկատվող ջրի պակասը։ Քաղաքապետ Արծվիկ Սարգսյանի խոսքով՝ ամեն տարի չէ, որ երաշտից ակունքները ցամաքում են, իսկ ձմռանը՝ սառչում, բայց նաև նման դեպքեր են լինում. ՙՋրի խնդիրը կախված է նաև նրանից, որ տարիների հետ քաղաքի բնակչությունը շատանում է։ Վերջին տարիներին այստեղ ջուրը մատակարարվում է քսանչորս ժամ, և եթե հանկարծ նման պատճառներով անջատվում է ջուրը, բնակիչներն իսկույն ահազանգում են։ Իսկ երբ կասեցվում է ջրամատակարարումը ու հետո շարունակվում, առաջին հերթին լցվում են դատարկված խողովակները։ Ջրի պակասի դեպքում սա ևս մեծ ջուր է կլանում ամբարից։ Ի դեպ, այս ամառ ջրի խնդիր չենք ունեցել, ձմռանը խնդիրներից խուսափելու համար իրականացվում են նախապատրաստական աշխատանքներ՚,- եզրափակել է Շուշիի քաղաքապետը։